徐童子彈琴極聰慧詩勉其學
作者：李石
朝代：宋

paragraphs: 髧如丫角垂兩耳，口誦黄庭調綠綺。
諸公拂榻乃肯留，疑是前時徐孺子。
我琴掛壁久不彈，浙聲分作蜀聲看。
但得古人指下趣，轉覺良工心事難。
欣然過我同一笑，舊曲重聞如再少。
咸韶本自鳳凰鳴，箏笛任誇蚯蚓竅。
孺子孺子年更癡，十三大勝陶家兒。
阿端不識六與七，隨分牽衣覓梨栗。